Ole Sohn (SF), 2006-05-31:
Det har været en meget interessant debat, ikke mindst debatten med Det Radikale Venstres ordfører.
Det har været interessant på den måde, at i virkeligheden så drejer ændringerne af udlændingeloven sig om at sikre, at man gør det mere smidigt for udlændinge at komme til Danmark – en aftale, som Det Radikale Venstre, SF, Socialdemokratiet og regeringen har lavet med det formål at sikre, at der kan være den tilstrækkelige arbejdskraft, og at de virksomheder, der har overenskomster, på en mere enkel og mere smidig måde kan få arbejdskraft til Danmark, fordi man så har det fagretlige system, de faglige organisationer til at sikre, at forholdene er i orden.
Det, der er helt afgørende, når vi diskuterer østaftalen, er at have for øje, at det er en midlertidig aftale.
Det har været klart fra starten.
Den kan dække en årrække på 6 år, og så skal den udfases.
Derfor er det helt naturligt og en kendsgerning, at det – uanset hvordan virkeligheden så i øvrigt hænger sammen i de forskellige partiers hoveder angående ja eller nej til EU – at den skal udfases inden 2009.
Derfor kan man jo lige så godt udfase den på en måde, hvor man sikrer, at de virksomheder, der har forholdene i orden, får lettere ved at rekruttere arbejdskraft.
Det er det, aftalen går ud på.
I Danmark er der ikke mangel på arbejdskraft.
Men der har vi desværre en arbejdsmarkedsreform, »Flere i arbejde«, som Det Radikale Venstre, Dansk Folkeparti, regeringen og Socialdemokraterne er med i, og som i den grad fokuserer på at lave aktivering, aktivering, aktivering af mere eller mindre lødig karakter frem for at satse på at opkvalificere arbejdskraften – den arbejdskraft, som går ledig, men som mangler de kvalifikationer, arbejdsgiverne efterspørger.
Hvorfor sætter man ikke ind dér?
Hvorfor sætter vi ikke ind over for arbejdsgiverne og siger: I har en efterspørgsel.
Lad os få at vide, hvad det er for en arbejdskraft, I efterspørger?
Hvorfor får vi ikke lavet nogle forpligtende aftaler med arbejdsformidlingerne, med specielt arbejdsmarkedsuddannelsesinstitutionerne, sådan at man kan få skruet de efteruddannelser sammen på en måde, som gør, at de folk, de arbejdsløse, som gennemgår de kurser, samtidig er sikret arbejde ved de virksomheder, som efterspørger arbejdskraften?
Vi har alle muligheder med den høje beskæftigelse, men hvad er det regeringen, Det Radikale Venstre og Dansk Folkeparti arbejder med?
Det er bare, hvordan man kan lave lidt om på aktiveringsforløbet uden at tage fat om nældens rod.
Derfor vil jeg sige det på den måde: Østaftalen har alene til formål at sikre, i den udstrækning det er muligt, at østeuropæisk arbejdskraft er velkommen i Danmark og har været det fra dag et, men at det sker på de overenskomstmæssige vilkår, som er gældende i Danmark.
Hvordan vi øger rekrutteringen både ved at uddanne den arbejdsløse arbejdskraft herhjemme, og bidrage til, at udenlandsk arbejdskraft kan komme hertil, er et aktuelt problem, som vi også skal løse.
Vi skal jo have det sådan, at vi kan byde udenlandsk arbejdskraft velkommen i Danmark på nøjagtig samme måde, som vi ønsker at danskere arbejdere bliver budt velkommen i udlandet.
Der er jo tusindvis af danske håndværkere, folk fra LO- og FTF-området og akademikere, som arbejder i andre lande og altid har gjort det.
Man må bare ikke forfalde til at tro, at man udvikler Danmarks økonomi ved at sparke bunden væk under den danske arbejdsmarkedsmodel.
Det vil ikke ske, så længe østaftalen er gældende, men en undergravning af den danske model vil alene have den konsekvens, at man samtidig undergraver det velfærdssystem, som det danske samfund er bygget op på, og som vi også gerne skulle bygge videre på til de kommende generationer.
Hermed sluttede forhandlingen.
Afstemning
Ændringsforslag nr. 1-7 vedtoges uden afstemning.
Lovforslaget overgik derefter til tredje behandling.